CELEX: 32016D1000
Language: mt
Date: 2016-06-17 00:00:00
Title: Deċiżjoni tal-Kunsill (UE) 2016/1000 tas-17 ta' Ġunju 2016 li tabroga d-Deċiżjoni 2009/416/KE dwar l-eżistenza ta' żbilanċ eċċessiv fl-Irlanda

22.6.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 164/12
            
         DEĊIŻJONI TAL-KUNSILL (UE) 2016/1000
   tas-17 ta' Ġunju 2016
   li tabroga d-Deċiżjoni 2009/416/KE dwar l-eżistenza ta' żbilanċ eċċessiv fl-Irlanda
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 126(12) tiegħu,
   Wara li kkunsidra r-rakkomandazzjoni mill-Kummissjoni Ewropea,
   Billi:
   
               (1)
            
            
               Fis-27 ta' April 2009, bid-Deċiżjoni tal-Kunsill 2009/416/KE (1) abbażi ta' rakkomandazzjoni mill-Kummissjoni, il-Kunsill iddeċieda, skont l-Artikolu 104(6) tat-Trattat li jistabbilixxi l-Komunità Ewropea (TKE), li kien jeżisti defiċit eċċessiv fl-Irlanda. Il-Kunsill innota li d-defiċit tal-amministrazzjoni pubblika laħaq is-6,3 % tal-PDG fl-2008, għalhekk ogħla mill-valur referenzjarju skont it-Trattat ta' 3 % tal-PDG u ġie stmat li kellu jilħaq il-11 % tal-PDG fl-2009. Id-dejn gross tal-amministrazzjoni pubblika kien previst li jilħaq il-valur referenzjarju ta' 60 % tal-PDG skont it-Trattat fl-2009.
            
         
               (2)
            
            
               Fis-27 ta' April 2009, skont l-Artikolu 104(7) TKE u l-Artikolu 3(4) tar-Regolament tal-Kunsill (KE) Nru 1467/97 (2), il-Kunsill, abbażi ta' rakkomandazzjoni mill-Kummissjoni, ħareġ rakkomandazzjoni lill-Irlanda biex tikkoreġi d-defiċit eċċessiv sal-2013. Dik ir-rakkomandazzjoni tal-Kunsill ġiet ippubblikata.
            
         
               (3)
            
            
               Fit-2 ta' Diċembru 2009, il-Kunsill ikkonkluda li l-awtoritajiet Irlandiżi kienu ħadu azzjoni effettiva f'konformità mar-Rakkomandazzjoni tal-Kunsill tas-27 ta' April 2009 iżda li jista' jitqies li fl-Irlanda seħħew avvenimenti ekonomiċi negattivi mhux mistennija b'konsegwenzi sfavorevoli kbar għall-finanzi pubbliċi wara l-adozzjoni ta' dik ir-Rakkomandazzjoni. Għaldaqstant, il-Kunsill, abbażi tar-rakkomandazzjoni mill-Kummissjoni, qies li l-kundizzjonijiet previsti fl-Artikolu 3(5) tar-Regolament (KE) Nru 1467/97 kienu ġew issodisfati, u ħareġ rakkomandazzjoni ġdida lill-Irlanda skont l-Artikolu 126(7) tat-Trattat tal-Funzjonament tal-Unjoni Ewropea (TFUE) bl-għan li s-sitwazzjoni ta' defiċit eċċessiv tinġieb fi tmiemha sal-2014 (3).
            
         
               (4)
            
            
               Fis-7 ta' Diċembru 2010, il-Kunsill ikkonkluda li fl-Irlanda kienu seħħew avvenimenti ekonomiċi negattivi mhux mistennija b'konsegwenzi sfavorevoli kbar għall-finanzi pubbliċi, b'mod partikolari b'referenza għall-miżuri ta' appoġġ għas-settur bankarju sostanzjali li kellhom jiġu implimentati. Għalhekk, il-Kunsill wara rakkomandazzjoni mill-Kummissjoni, adotta Rakkomandazzjoni ġdida indirizzata lill-Irlanda skont l-Artikolu 126(7) TFUE, li tistabbilixxi data ta' skadenza għall-2015 għall-korrezzjoni tad-defiċit eċċessiv (4). Fl-istess ħin, wara talba mill-awtoritajiet Irlandiżi għal assistenza finanzjarja mill-Unjoni, mill-Istati Membri li għandhom il-munita euro u mill-Fond Monetarju Internazzjonali (FMI), il-Kunsill adotta d-Deċiżjoni ta' Implimentazzjoni 2011/77/UE (5) dwar l-għoti ta' assistenza finanzjarja lill-Irlanda u dwar miżuri speċifiċi għar-restawr tal-istabbilità finanzjarja u t-tkabbir sostenibbli. Il-Memorandum ta' Qbil dwar il-Kundizzjonalità Speċifika tal-Politika Ekonomika bejn il-Kummissjoni u l-awtoritajiet Irlandiżi ġie ffirmat fis-16 ta' Diċembru 2010.
            
         
               (5)
            
            
               Fl-24 ta' Awwissu 2011, il-Kummissjoni kkonkludiet li l-Irlanda kienet ħadet azzjoni effettiva lejn il-korrezzjoni tad-defiċit eċċessiv sal-2015 kif irrakkomandat mill-Kunsill fis-7 ta' Diċembru 2010.
            
         
               (6)
            
            
               F'konformità mal-Artikolu 10(2)(a) tar-Regolament (UE) Nru 472/2013 tal-Parlament Ewropew u tal-Kunsill (6), l-Irlanda kienet ġiet eżentata minn rekwiżit ta' rappurtar separat skont il-proċedura ta' defiċit eċċessiv u rrapportat fil-qafas tal-programm ta' assistenza finanzjarja tagħha.
            
         
               (7)
            
            
               F'Diċembru 2013, l-Irlanda temmet b'suċċess il-programm ta' assistenza finanzjarja tal-UE-FMI, bil-maġġoranza vasta ta' kundizzjonijiet politiċi tal-programm li ġew milħuqa u bil-fiduċja tal-investituri fis-settur tad-dejn sovran u s-settur bankarju rkuprata.
            
         
               (8)
            
            
               Skont l-Artikolu 4 tal-Protokoll (Nru 12) dwar il-proċedura ta' defiċit eċċessiv anness mat-Trattat dwar l-Unjoni Ewropea u t-TFUE, il-Kummissjoni tipprovdi d-data għall-implimentazzjoni ta' din il-proċedura. Bħala parti mill-applikazzjoni ta' dak il-Protokoll, l-Istati Membri għandhom jinnotifikaw data dwar id-defiċit u d-dejn tal-amministrazzjoni pubblika u dwar varjabbli assoċjati oħra darbtejn fis-sena, jiġifieri qabel l-1 ta' April u qabel l-1 ta' Ottubru, skont l-Artikolu 3 tar-Regolament tal-Kunsill (KE) Nru 479/2009 (7).
            
         
               (9)
            
            
               Il-Kunsill għandu jieħu deċiżjoni biex jabroga d-deċiżjoni dwar l-eżistenza ta' defiċit eċċessiv fuq il-bażi ta' data notifikata. Barra minn hekk, deċiżjoni dwar l-eżistenza ta' defiċit eċċessiv għandha tiġi abrogata biss jekk il-previżjonijiet tal-Kummissjoni jindikaw li d-defiċit ma jkunx ser jaqbeż il-valur referenzjarju skont it-Trattat ta' 3 % tal-PDG tul il-perjodu ta' tbassir (8).
            
         
               (10)
            
            
               Abbażi tad-data pprovduta mill-Kummissjoni (Eurostat) skont l-Artikolu 14 tar-Regolament (KE) Nru 479/2009, wara n-notifika mill-Irlanda f'April 2016, il-Programm ta' Stabbiltà tal-2016 u t-tbassir tar-rebbiegħa tal-2016 tal-Kummissjoni, il-konklużjonijiet li ġejjin huma ġġustifikati:
               
                           —
                        
                        
                           Sa mill-2009, meta d-defiċit laħaq il-quċċata tiegħu b'madwar 11,5 % tal-PDG (bl-esklużjoni ta' miżuri ta' darba li jkabbru d-defiċit b'rabta ma' għajnuna għas-settur finanzjarju), il-bilanċ tal-amministrazzjoni pubblika tjieb gradwalment, bid-defiċit jonqos għal 3,8 % tal-PDG fl-2014 u għal 2,3 % tal-PDG fl-2015 (1,3 % tal-PDG jekk tranżazzjoni ta' darba tiġi eskluża (9)). B'mod ġenerali, it-tnaqqis fid-defiċit kien dovut l-aktar għal trażżin fl-infiq, bil-piż tal-infiq primarju kurrenti bħala perċentwali tal-PDG jonqos bi 8,5 % bejn l-2010 u l-2015, filwaqt li l-proporzjon tad-dħul mal-PDG naqas b' 0,5 % matul l-istess perjodu.
                        
                     
                           —
                        
                        
                           Il-programm ta' stabbiltà tal-2016, ippreżentat mill-Irlanda fid-29 ta' April 2016, jippjana tnaqqis fid-defiċit tal-amministrazzjoni pubblika, għal 1,1 % tal-PDG fl-2016 u, abbażi ta' suppożizzjoni ta' ebda bidla fil-politika, għal 0,4 % tal-PDG fl-2017 (10). It-tbassir tar-rebbiegħa tal-2016 tal-Kummissjoni jbassar defiċit ta' 1,1 % tal-PDG fl-2016 u, abbażi ta' suppożizzjoni ta' ebda bidla fil-politika, ta' 0,6 % tal-PDG fl-2017. B'hekk, id-defiċit mistenni li jibqa' taħt il-valur referenzjarju ta' 3 % tal-PDG skont it-Trattat matul il-perjodu ta' tbassir.
                        
                     
                           —
                        
                        
                           Il-Kummissjoni tistma li l-bilanċ strutturali, li hu l-bilanċ tal-amministrazzjoni pubblika aġġustat għaċ-ċiklu ekonomiku u nett minn miżuri ta' darba u miżuri oħra temporanji, tjieb b'6,7 % tal-PDG tul il-perjodu 2011-2015.
                        
                     
                           —
                        
                        
                           Il-proporzjon tad-dejn gross tal-amministrazzjoni pubblika mal-PGD kien naqas progressivament, wara li laħaq l-ogħla livell tiegħu għal 120 % fl-2012, u huwa previst li jkompli jonqos matul il-perjodu ta' tbassir. B'mod partikolari, id-dejn gross tal-amministrazzjoni pubblika naqas għal 93,8 % tal-PDG fl-2015 minn 107,5 % tal-PDG fl-2014, minħabba ż-żieda fil-PDG nominali u l-bejgħ tal-assi tal-Istat, u huwa previst li jkompli jonqos għal 89,1 % tal-PDG fl-2016. Il-proporzjon tad-dejn gross tal-amministrazzjoni pubblika huwa mbassar li jkompli jonqos għal 86,6 % tal-PDG fl-2017, ukoll minħabba kundizzjonijiet ċikliċi favorevoli, rati tal-imgħax storikament baxxi u bilanċ pożittiv primarju.
                        
                     
         
               (11)
            
            
               Mill-2016, li hija s-sena ta' wara dik li fiha saret il-korrezzjoni tad-defiċit eċċessiv, l-Irlanda hija soġġetta għall-parti preventiva tal-Patt ta' Stabbiltà u Tkabbir u għandha timxi lejn l-objettiv baġitarju ta' terminu l-medju tagħha b'pass xieraq, inkluż billi tirrispetta l-livell referenzjarju tal-infiq, u tikkonforma mal-kriterju tad-dejn skont l-Artikolu 2(1a) tar-Regolament (KE) Nru 1467/97. F'dak il-kuntest, jidher li hemm riskju ta' xi devjazzjoni mill-perkors ta' aġġustament meħtieġ lejn l-objettiv baġitarju ta' terminu medju għall-2016, filwaqt li l-Irlanda hija mistennija li tkun konformi fl-2017. L-Irlanda hija mbassra li tkun konformi mar-regola tad-dejn tranżizzjonali fis-sentejn li huma. Għalhekk, se jinħtieġu iktar miżuri fl-2016.
            
         
               (12)
            
            
               F'konformità mal-Artikolu 126(12) TFUE, Deċiżjoni tal-Kunsill dwar l-eżistenza ta' defiċit eċċessiv għandha tiġi abrogata meta, fil-fehma tal-Kunsill, tkun saret korrezzjoni tad-defiċit eċċessiv fl-Istat Membru konċernat.
            
         
               (13)
            
            
               Fil-fehma tal-Kunsill, id-defiċit eċċessiv fl-Irlanda ġie kkoreġut u għalhekk id-Deċiżjoni 2009/416/KE għandha tiġi abrogata,
            
         ADOTTA DIN ID-DEĊIŻJONI:
   Artikolu 1
   Minn valutazzjoni kumplessiva jirriżulta li s-sitwazzjoni ta' defiċit eċċessiv fl-Irlanda ġiet ikkoreġuta.
   Artikolu 2
   Id-Deċiżjoni 2009/416/KE hija abrogata.
   Artikolu 3
   Din id-Deċiżjoni hija indirizzata lill-Irlanda.
   
      Magħmul fil-Lussemburgu, is-17 ta' Ġunju 2016.
      
         
            Għall-Kunsill
         
         
            Il-President
         
         J.R.V.A. DIJSSELBLOEM
      
   
   
      (1)  Deċiżjoni tal-Kunsill 2009/416/KE tas-27 ta' April 2009 dwar l-eżistenza ta' żbilanċ eċċessiv fl-Irlanda (ĠU L 135 30.5.2009 p. 23).
   
      (2)  Regolament tal-Kunsill (KE) Nru 1467/97 tas-7 ta' Lulju 1997 dwar li titħaffef u li tiġi ċċarata l-implimentazzjoni tal-proċedura ta' defiċit eċċessiv (ĠU L 209, 2.8.1997, p. 6). (Edizzjoni Speċjali bil-Malti: Kapitolu 10 Volum 001 p. 89).
   
      (3)  Rakkomandazzjoni tal-Kunsill tat-2 ta' Diċembru 2009 bl-għan li tintemm is-sitwazzjoni ta' defiċit eċċessiv fl-Irlanda.
   
      (4)  Rakkomandazzjoni tal-Kunsill tas-7 ta' Diċembru 2010 bl-għan li tintemm is-sitwazzjoni ta' defiċit eċċessiv fl-Irlanda.
   
      (5)  Deċiżjoni ta' Implimentazzjoni tal-Kunsill 2011/77/UE tas-7 ta' Diċembru 2010 dwar l-għoti ta' assistenza finanzjarja tal-Unjoni lill-Irlanda (ĠU L 30, 4.2.2011, p. 34).
   
      (6)  Regolament (UE) Nru 472/2013 tal-Parlament Ewropew u tal-Kunsill tal-21 ta' Mejju 2013 dwar it-tisħiħ tas-sorveljanza ekonomika u baġitarja tal-Istati Membri fiż-żona tal-euro li jesperjenzaw jew ikunu mhedda b'diffikultajiet gravi fir-rigward tal-istabbiltà finanzjarja tagħhom (ĠU L 140, 27.5.2013, p. 1).
   
      (7)  Regolament tal-Kunsill (KE) Nru 479/2009 tal-25 ta' Mejju 2009 dwar l-applikazzjoni tal-Protokoll dwar il-proċedura tal-iżbilanċ eċċessiv anness mat-Trattat li jistabbilixxi l-Komunità Ewropea (ĠU L 145, 10.6.2009, p. 1).
   
      (8)  B' konformità ma' “Speċifikazzjonijiet dwar l-implimentazzjoni tal-Patt ta' Stabbiltà u Tkabbir u l-Linji Gwida dwar il-format u l-kontenut ta' Programmi ta' Stabbiltà u Konverġenza”, tat-3 ta' Settembru 2012. Ara: http://ec.europa.eu/economy_finance/economic_governance/sgp/pdf/coc/code_of_conduct_en.pdf
   
      (9)  Fl-2015, skont ir-ristrutturazzjoni ppjanata tal-kapital regolatorju ta' Allied Irish Bank (AIB), parti mis-sehem privileġġat tal-gvern kellha tiġi konvertita f'ishma ordinarji. Din il-konverżjoni saret bi tħejjija għall-bejgħ previst tas-sehem imsemmi, bħala parti mill-pjanijiet tal-gvern Irlandiż li l-bank jitreġġa' lura għal sjieda privata. Skont ir-regoli tal-kontabbiltà applikabbli, din il-konverżjoni żiedet l-infiq pubbliku tal-gvern tal-Irlanda (u, konsegwentement, id-defiċit tal-amministrazzjoni pubblika) fl-2015.
   
      (10)  Lejn l-aħħar ta' April, hekk kif kienu għaddejjin it-taħditiet ta' formazzjoni wara l-elezzjoni ġenerali ta' Frar, il-Programm ta' Stabbiltà tal-2016 ippreżentat mill-Irlanda tħejja abbażi ta' ebda bidla fil-politika.